Man vas na moord op ma, dogter | Maroela Media
ŉ Man is in Germiston, Gauteng, in hegtenis geneem in verband met die moorde op ŉ ma en dogter van Limpopo.
Lt.kol. Moatshe Ngoepe, woordvoerder van die polisie, het gesê die man was sedert Dinsdag soek nadat hy glo ŉ ma en dogter in Ritavi naby Tzaneen doodgeskiet het. Die verdagte het glo Mary Mangena (63) se huis binnegestorm en haar en haar dogter Hermina Mangena (40) geskiet.
Volgens Ngoepe is Mary op die toneel dood. Haar dogter het Woensdag in die hospitaal aan haar beserings beswyk. Die verdagte was glo in ŉ verhouding met Mangena se jonger dogter. Sy was nie tuis ten tye van die skietery nie.
Die verdagte en Mangena se jonger dogter het glo tot onlangs nog saamgebly. Hulle het glo ŉ rusie gehad waarna sy uitgetrek het. Die 35-jarige verdagte sal na verwagting Maandag in die Ritavi-landdroshof verskyn op twee aanklagte van moord.